laion/Wikipedia-Exotic huggingface dataset:
עזה (פירושונים)

האם התכוונתם ל... גאוגרפיה: עזה – עיר פלסטינית ברצועת עזה רצועת עזה – רצועת חוף בדרום מישור החוף, הגובלת בישראל ובמצרים, לחופו המזרחי של הים התיכון בית אל-עזה – בית באר בדרך בן צבי שבתל אביב בית הקברות הצבאי הבריטי בעזה – בית קברות צבאי בריטי ברצועת עזה דרך עזה – דרך מסחר קדומה במזרח חצי האי סיני, המובילה מעזה למפרץ אילת יהודה והשומרון וחבל עזה – שטחים שכבשה ישראל במלחמת ששת הימים ועתידם שנוי במחלוקת; לשטחים מעמד משפטי ובינלאומי מיוחד, והם נשלטים על ידי ישראל והפלסטינים כפר עזה – קיבוץ במועצה האזורית שער הנגב מבוא עזה – אזור תעשייה בקרבת קיבוץ ארז מנהרות ההברחה של רצועת עזה – מנהרות תת-קרקעיות בין רצועת עזה למצרים עוטף עזה – אזור בישראל הגובל ברצועת עזה עזה-מיומס – יישוב ונמל עתיק בעזה קניון באר שבע-עזה – קניון קדום בארץ ישראל בתקופת המיוקן שוק עזה – חלקו הדרום-מערבי של שוק הכרמל בתל אביב היסטוריה ופוליטיקה: אוגדת עזה – אוגדה של צה"ל האחראית על אבטחת הגבול של ישראל עם עזה הלחימה ברצועת עזה מההתנתקות עד מבצע עופרת יצוקה – אירועים אלימים שהתרחשו במשך שלוש וחצי שנים ברצועת עזה וסביבתה הסגר על רצועת עזה – מצור שהטילו ישראל ומצרים על רצועת עזה, מיוני 2007, עת השתלט החמאס על הרצועה עזה ויריחו תחילה – כינויו של הסכם קהיר, שנחתם בין ישראל ואש"ף ב-1994 עימות חמאס-פת"ח ברצועת עזה – השתלטות החמאס על השליטה ברצועת עזה ביוני 2007 פעולת עזה – פעולת תגמול של צה"ל ברצועת עזה ב-1955 אחר: שקע עזה – שקע ברומטרי הנוצר בעיקר בסתיו ומרכזו בחופים הדרומיים של ישראל עִזה - נקבה של עז הבית פירושונים: רחוב עזה – רחובות בערים שונות על שם עזה מלחמת עזה – שורה של מערכות צבאיות בעת החדשה, שמרכזן ברצועת עזה
חוסה פבלו פיינמן

חוסה פבלו פיינמן (בספרדית: José Pablo Feinmann;‏ 29 במרץ 1943 – 17 בדצמבר 2021) היה סופר, פילוסוף ומסאי מארגנטינה. פיינמן נולד בבואנוס איירס. הוא למד פילוסופיה באוניברסיטת בואנוס איירס, שם לימד עד שנת 1974. בשנת 1973 ייסד את מרכז הפילוסופיה של אמריקה הלטינית. הוא שיתף פעולה עם מספר מגזינים ולימד קורסים של פילוסופיה בטלוויזיה. פיינמן כתב כמה מסות, בהן "פילוסופיה ואומה" (1982), "מהי פילוסופיה?" (2006) ו"הפילוסופיה והבוץ של ההיסטוריה" (2008). כמו כן כתב מספר רומנים, בהם "ימים אחרונים של הקורבן" (1978), "הפשעים של ואן גוך" (1994), "הביקורת של הנשק" (2003) ו"הצל של היידגר" (2005). בנוסף לכך כתב פיינמן תסריטים. אחדים מספריו תורגמו לאיטלקית, לצרפתית ולגרמנית. הוא נפטר ב-17 בדצמבר 2021. מדיה וקבצים בנושא חוסה פבלו פיינמן בוויקישיתוף אתר האינטרנט הרשמי של חוסה פבלו פיינמן חוסה פבלו פיינמן, במסד הנתונים הקולנועיים IMDb (באנגלית) ערך זה הוא קצרמר בנושא סופרים ובנושא פילוסופים. אתם מוזמנים לתרום לוויקיפדיה ולהרחיב אותו.
נאה דורש נאה מקיים

נאה דורש נאה מקיים היא אמרת חכמינו זכרונם לברכה הדנה בהתאמה בין הצהרותיו של אדם, לבין מעשיו, ומובנה הפשוט הוא "לא רק שהוא דורש (מלשון דרשה) יפה/כראוי [=נאה דורש] אלא הוא גם מקיים את אותם רעיונות יפים/ראויים שהוא דורש [=נאה מקיים]". נהוג להשתמש בה כשבח למי שתוכו כברו, ובהיפוכה כביקורת על מי שמעשיו אינם הולמים את הכרזותיו: "נאה דורש ואין נאה מקיים". בתוספתא מסופר על בן עזאי, שלא היה נשוי, שאמר שמי שאיננו עוסק בפרייה ורבייה הרי הוא כמי ששופך דמים. על זה אמר לו רבי אלעזר בן עזריה, ”נאין דברים כשהן יוצאין מפי עושיהן. יש נאה דורש ואין נאה מקיים. נאה מקיים ואין נאה דורש. בן עזאי נאה דורש ואין נאה מקיים. אמר לו: מה אעשה, חשקה נפשי בתורה ויתקיים העולם באחרים”. בהקשר אחר מסופר בתלמוד על רבן יוחנן בן זכאי שתלמידו רבי אלעזר בן ערך דרש לפניו בדרך במעשה מרכבה: ”וירדה אש מן השמים וסיבבה כל האילנות שבשדה...עמד רבן יוחנן בן זכאי ונשקו על ראשו ואמר: ברוך ה' אלהי ישראל שנתן בן לאברהם אבינו, שיודע להבין ולחקור ולדרוש במעשה מרכבה. יש נאה דורש ואין נאה מקיים, נאה מקיים ואין נאה דורש, אתה נאה דורש ונאה מקיים. אשריך אברהם אבינו שאלעזר בן ערך יצא מחלציך...” קריינא דאיגרתא איהו ליהוי פרוונקא תלמוד בבלי, מסכת חגיגה, דף י"ד, עמוד ב' תוספתא, מסכת יבמות פרק ח, מובא גם בתלמוד בבלי, מסכת יבמות, דף ס"ג, עמוד ב'.
חילה (נהר)

נהר חילה (באנגלית: Gila River) הוא נהר באורך 1,044 ק"מ במדינות ניו מקסיקו ואריזונה, ארצות הברית, אחד מיובליו הראשיים של נהר הקולורדו. הנהר מתחיל במערב מדינת ניו מקסיקו וזורם מערבה דרך מדינת אריזונה עד שנשפך לנהר הקולורדו ביומה שבגבול עם מדינת קליפורניה ועם מקסיקו. חלקו המזרחי של הנהר זורם בהרים, בעיקר דרך שמורות טבע. כאשר הוא יורד מההרים לרמה מישורית דרומית לפיניקס הזרם של המים נחלש משמעותית וכמות המים יורדת, וזאת בעקבות השקיה מרובה באזור החקלאי הזה. לחילה נשפכים יובלים רבים, החל במזלג המזרחי והמערבי של הנהר המתמזגים על מנת ליצור את גוף המים הראשי בסמוך לחילה הוט ספרינגס (Gila Hot Springs) בניו מקסיקו. לפני סטאפורד (Safford) נשפך לנהר היובל סן פרנסיסקו ונחל האכזב סן סימון. בהמשך נשפך לחילה הנהר סן קרלוס מצפון במאגר סן קרלוס. בווינקלמן (Winkelman) נשפך אליו הנהר סן פדרו ואז הנהר סנטה קרוז דרומית לקאסה גראנדה (Casa Grande). בהמשך, מעט מערבית לפיניקס, נשפך נהר סולט לנהר חילה. בעקבות מערכות השקיה המוזנות מהמים ובהיותו של הנהר מקור מים חשוב ליישובים באזור הנהר התייבש והפך לנהר אכזב בחלקו, בעיקר החל מאזור פיניקס ועד שנשפך לנהר הקולורדו. בחלקו המזרחי, באזור בו זורמים המים הנהר מגיע לעומק של כ-12 מטרים. הסכר היחיד על הנהר הוא סכר קולידג' אשר יוצר את מאגר סן קרלוס. בנהר יש מספר מיני דגים, בהם טרוטת חילה (Oncorhynchus gilae), מין טרוטה אנדמי לנהר חילה וליובליו. גם מקור שמה של "מפלצת חילה" (Gila Monster), השם באנגלית של מין הלטאה הארסית הלודרמה מרירית, המצויה בדרום ארצות הברית ובצפון מקסיקו, הוא בשם הנהר. לאחר חתימת הסכם גואדלופה אידלגו בין ארצות הברית למקסיקו שימש נהר חילה גבול בין שתי המדינות עד 1853, כאשר החלק הדרומי של אריזונה נרכש על ידי ארצות הברית ברכישת גדסדן. מדיה וקבצים בנושא חילה בוויקישיתוף חילה, באתר אנציקלופדיה בריטניקה (באנגלית) ערך זה הוא קצרמר בנושא גאוגרפיה של ארצות הברית ובנושא נהרות ונחלים. אתם מוזמנים לתרום לוויקיפדיה ולהרחיב אותו.
אלקנה (דמות מקראית)

אֶלְקָנָה בן יְרֹחָם, מרמתיים צופים, דמות מקראית מתקופת השופטים, אביו של שמואל הנביא ונשוי לשתי נשים - חנה ופנינה. על-פי ספר דברי הימים, אלקנה היה מצאצאי קֹרַח. סיפורו של אלקנה מופיע בתחילת ספר שמואל. אלקנה נהג לעלות לרגל למשכן שילה בעת שכיהנו שם עלי הכהן ובניו חפני ופנחס. על פי חז"ל, באותה תקופה רבים לא היו עולים לרגל, בגלל התנהגותם של בני עלי, שהיו מרעים לעולי הרגל; אולם אלקנה היה מקפיד לעלות לרגל, ובכל פעם היה עושה זאת בדרך אחרת – כל זאת על מנת לסחוף עוד אנשים לעלות לרגל לעבודת ה', ככתוב במדרש: אלקנה, ואשתו בניו ואחיותיו וכל קרוביו היה מעלה עמו לרגל, ובאים ולנים ברחובה של עיר, והייתה המדינה מרגשת והיו שואלין אותן להיכן תלכו? ואומרים לבית ה' שבשילה, שמשם תצא תורה ומצות, ואתם למה לא תבואו עמנו ונלך יחד? מיד עיניהם משגרות דמעות אומרים להם נלך עמכם? ואומרים להם הן, עד לשנה הבאה חמשה בתים, לשנה אחרת עשרה בתים, עד שהיו כלם עולים. ובדרך שהיה עולה שנה זו - לא היה עולה שנה אחרת, עד שהיו כלם עולים, אמר לו הקב"ה אלקנה! אתה הכרעת את ישראל לכף זכות, וחנכתם במצות, וזכו רבים על ידך, אני אוציא בן ממך שיכריע את ישראל לכף זכות ויחנך אותם במצות, הא למדת שבשכר אלקנה שמואל. במדרש נאמר, שאלקנה היה עולה לרגל ארבע פעמים בשנה, שלוש מהתורה ואחת שקיבל על עצמו. לפי חז"ל, אלקנה היה נביא, אחד מארבעים ושמונה נביאים שעמדו לישראל, כמו כן הוא אחד מעשרה נביאים שזכו לכינוי "איש האלהים", והוא איש האלהים שנשלח לעלי כדי להוכיחו על התנהגות בניו חפני ופנחס אל העולים למשכן, וכן התנבא על מותם, ועל כך שמשפחתו של עלי תרד ממעמדה, וכל בניה ימותו בגיל צעיר. בספר דברי הימים מוזכרת שושלתו של אלקנה, הוא משבט לוי, מצאצאי קורח. בנו של אלקנה הוא שמואל הנביא. אלקנה היה נשוי לשתי נשים, חנה ופנינה. לפנינה היו ילדים (על פי אגדה, עשרה), ואילו חנה עקרה. פנינה הייתה מקניטה את חנה על היותה עקרה, אלקנה כתגובה ניסה לנחם את חנה. לימים זכתה חנה להיפקד בשמואל אותו נידבה לעבודת המשכן, ולאחר מכן נפקדה גם בילדים נוספים. ליאורה רביד, התנ"ך היה באמת. תל אביב: ידיעות ספרים, 2009. עמ' 162–167. אמיל ג' הירש ואדוארד קניג, "אלקנה", במהדורת 1901–1906 של האנציקלופדיה היהודית (באנגלית) אלקנה (בן ירוחם), דף שער בספרייה הלאומית ילקוט שמעוני שמואל א' רמז עז. אליהו רבה פרשה ט'. ספר שמואל א', פרק ב', פסוקים כ"ז–ל"ו. סדר עולם רבה פרק כ'. פרק ו', פסוקים ז'–כ"ג ילקוט שמעוני שמואל א' רמז פט "ולחנה נתן מנה אחת אפים כי את חנה אהב", "הלוא אנכי טוב לך מעשרה בנים". ספר שמואל א', פרק א'
אטול לביאני

לביאני (בדיבהי: ފާދިއްޕޮޅު) הוא אטול באיים המלדיביים, נמצא במחוז צפון. האטול כולל 54 איים אך רק 5 מתוכם מיושבים, בירת האטול היא האי נאיפרו, מדרום לו נמצא האטול קאפו מצפון האטול נונו וממערב האטול באה. באטול 11,104 תושבים ובראשו עומד הצ'יף קאסים עבדול קארים. ערך זה הוא קצרמר בנושא איים ובנושא גאוגרפיה של אסיה. אתם מוזמנים לתרום לוויקיפדיה ולהרחיב אותו.
דרלינגהרסט

דרלינגהרסט (באנגלית: Darlinghurst) הוא פרוור בסידני, המנוהל על ידי עיריית סידני. דרלינגהרסט ממוקם מזרחית למרכז העסקים הראשי של סידני, וצמוד להייד פארק. מדרום הוא גובל בפדינגטון, מצפון הוא גובל באליזבת' ביי וראשקטרס ביי, וממזרח באדג'קליף. שמו הראשון של דרלינגהרסט היה הנרייטה טאון, על שם אשת המושל לכלן מקווארי, הנרייטה. לאחר שינויי ממשל, שונה השם לכבודה של אליזבת דרלינג, אשתו הפופולרית של המושל ראלף דרלינג (על שמו נקרא הפרוור דרלינגטון). בשנת 1811 החלה סלילתו של כביש האגרה דרך סאות' הד, שבשנת 1875 יקרא מחדש רחוב אוקספורד. בדרלינגהרסט שני מוזיאונים: המוזיאון האוסטרלי (מוזיאון טבע גדול) בקרבת מרכז העסקים הראשי של סידני, והמוזיאון היהודי של סידני, שבסמוך אליו נמצאת "אנדרטת ההומואים והלסביות". בית המשפט של דרלינגהרסט בכיכר טיילור הוא מהבניינים העתיקים בעיר; בית החולים הגדול סיינט וינסנט מצוי אף הוא בתחומי הפרוור. רחוב אוקספורד, שמתחיל בדרלינגהרסט וממשיך בפדינגטון, נחשב לאחד ממוקדי חיי הלילה של סידני, עם מגוון מועדונים ומסעדות המתחרה בזה של קינגז קרוס. מדי פברואר דרלינגהרסט הוא נקודת המוצא של מצעד המרדי גרא האוסטרלי, ומהווה אזור חשוב לתרבות הקהילה הגאה בשאר חודשי השנה. דרלינגהרסט היה הרקע למספר שירים וספרים שנכתבו באוסטרליה. מדיה וקבצים בנושא דרלינגהרסט בוויקישיתוף דרלינגהרסט באתר "Dictionary of Sydney" דרלינגהרסט באתר "Sydney Suburbs"(הקישור אינו פעיל)
תותח נגד מטוסים "3.7

תותח נגד מטוסים "3.7 (94 מ"מ) הוא תותח כבד נגד מטוסים נגרר שנע על מרכב בעל ארבעה גלגלים מתוצרת בריטית. זה היה התותח הכבד ביותר להגנה נגד מטוסים ששימש את צבאות בעלות הברית במלחמת העולם השנייה. הפגז הגיע לגובה מקסימלי של 9,000 מטר. עד אמצע שנות ה-30 של המאה העשרים היו המטוסים בעלי מגבלות טיסה נמוכות של גובה ומהירות. תותחי הנ"מ בקוטר "3 היו יעילים דיים לאיומים מסוג כזה. עם הופעת המטוסים המהירים בעלי יכולת רום טיסה מוגדל עד לגובה של 30 אלף רגל, נדרש נשק חדש. הנשק הזה היה תותח ה-"3.7. הגורם העיקרי לקידום הפיתוח של תותח זה היה הכנסת מכשיר המכ"ם לשימוש צבאי. מכשיר זה העניק למערכות הנ"מ יכולת גילוי ואיכון מהירה. לשם כך נדרש תותח בעל טווח מוגדל, מהירות לוע וקצב אש מהיר יותר. בינואר 1938 היו עדיין ברשות מערך הגנת הנ"מ הבריטית כ-180 תותחים מיושנים בקוטר "3 (76 מ"מ). תותח נ"מ חד-קני מכוון מכ"ם חצי אוטומטי, הפגז בעל מרעום זמן (ללא השמדה עצמית) סוללה בת 7 קנים הוצב להגנה על שדות תעופה, ערים ומרכזי אוכלוסייה מכ"ם מסוג ראשוני, פשוט ולא משוכלל הייצור החל באופן מזורז ללא בעיות שהן ובספטמבר 1939 כבר היו ברשות מערך הנ"מ כ-40 תותחים "3.7. בתקופת המערכה על בריטניה היו ברשות מערך ההגנה כ-1140 תותחים. בשנת 1943 הם הוצבו בעמדות יבשתיות וב"מבצרי מאונסל" הימיים (אנ') (כדוגמת מבצר החולות הרועדים בשפך התמזה). פיתוח הדגמים השונים נמשך עד לדגם האחרון סימן 6 (Mk VI) שהיה בשרות עד 1959. התותח נגרר על ידי רכב כבד מסוג מטאדור. לא נעשה שימוש בתותח כנשק נגד טנקים בניגוד למקבילו תותח נ"מ 88 הגרמני, עקב משקלו הכבד. התותח שקל קרוב לכפליים ממקבילו הגרמני. עקב זאת הצבתו דרשה זמן רב שלא אפשר הפעלה מהירה כנגד טנקים. פרט לכך התותחים היו בדרך כלל תחת פיקוד ברמה גבוהה שלא היה לה קשר עם כוחות הקרקע. בעת הצבתו לפעולה, היה צוות התותח פותח ארבע זרועות לצדדים, לכל זרוע היה בסיס רחב דמוי צלחת שהוצב על הקרקע. מרכב זה היה משחרר את העומס והרתע מהגלגלים ומעביר אותו ישירות לקרקע. לפי המידע ממקורות בריטים, היה התותח בשימוש הצבא הבריטי, הניו זלנדי, הקפריסאי, הנפאלי והישראלי. אין ידיעות רשמיות על הפעלת תותח מסוג זה על ידי צבאות ערב. אזכור יחיד לתותחים אלה מופיע בתיאורו של הטייס פלטיאל מקלף שיצא לטיסת צילום שהוגדרה כחשובה ביותר ערב "מבצע עשר המכות" במטוס מסוג פיירצ'ילד עם הצלם מונטי גולדברג. בעוברם מעל ריכוזי הצבא המצרי במערב הנגב זיהה פלטיאל בבירור את סוללות התותחים האלה שנעזרו במערכות מכ"ם לאיכון המטוסים. התותחים ירו לעברו והוא כנראה נפגע מהם, אך המשיך בטיסתו עד לשלב שנאלץ לנטוש. (ייתכן שפלטיאל מקלף ראה את תותחי ה-88 הגרמניים וזיהה בטעות כתותחים בריטים נגד מטוסים מסוג "3.7). תותחים מסוג זה נרכשו באנגליה והגיעו לצה"ל לפני מבצע קדש, בשנת 1955. סוללה אחת, שהוצבה באזור מחנה יונה לשעבר, כמעט והפילה בטעות מטוס מוסטנג ישראלי. התותחים הוצאו מהשירות בשנת 1967, עם הגעת תותחי ה-L-70. שני תותחים מוצגים במוזיאון בתי האוסף של צה"ל ביפו. תותח אחד בגן בקריית מוצקין. מדיה וקבצים בנושא תותח נגד מטוסים "3.7 בוויקישיתוף ראו כתבתה של טלי בן יוסף, גיליון 165 של בטאון חיל האוויר, אוקטובר 2005
אטול קאפו

קאפו (בדיבהי: މާލެ އަތޮޅު) הוא אטול מנהלי באיים המלדיביים, נמצא במחוז צפון. האטול כולל 107 איים אך רק 10 מתוכם מיושבים, בירת האטול היא האי טולוסדהו, מדרום לו נמצא האטול וואבו מצפון האטול לביאני וממערב האטולים באה, אליף אליף ואליף דאל. באטול כ-10,000 תושבים ובראשו עומד הצ'יף מוחמד אדם. מדיה וקבצים בנושא אטול קאפו בוויקישיתוף ערך זה הוא קצרמר בנושא איים ובנושא גאוגרפיה של אסיה. אתם מוזמנים לתרום לוויקיפדיה ולהרחיב אותו.
האנלי

האנלי (באנגלית: H. L. Hunley) הייתה הצוללת הראשונה בהיסטוריה שטיבעה ספינת אויב. "האנלי" נחשבת כדור השני של הצוללות, לאחר הצוללת צב מ-1775. "האנלי" נבנתה על ידי כוחות קונפדרציית המדינות של אמריקה. בנייתה הסתיימה ב-1863, והיא טבעה פעמיים באימונים תוך אובדן 13 אנשי צוות, כולל ממציא הצוללת הוראס האנלי עצמו. פעמיים נמשתה הצוללת ותוקנה, וב-17 בפברואר 1864, טיבעה האנלי את הסלופ "הוּסֶטוֹנִיק" (USS Housatonic) בהדחק 1,124 טון של צבא הצפון, שצרה על נמל צ'ארלסטון. "האנלי" טבעה בעצמה לאחר הפעילות מסיבות לא ברורות, ועימה שמונת אנשי צוותה. "האנלי" מילאה תפקיד קטן במלחמת האזרחים האמריקאית, אך תפקיד גדול והיסטורי בלוחמה הימית. היא הראתה לעולם, לראשונה, את היכולת הטכנולוגית המתקדמת לבצע מהלכים צבאיים כלפי הצי היריב בלוחמה תת-מימית. "האנלי" הופעלה ידנית בכוח אנשי הצוות, שנדרשו לעבודה פיזית מאומצת בכל עת על מנת להניעה, ומערכת האוויר בה לא תוכננה להתקיים מתחת למים למשך זמן ממושך. בהתחשב בנתונים אלה ניתן לראות את הצלחתה הצבאית כמרשימה. הצוללת "האנלי" כללה שמונה אנשי צוות שנדרשו להניע באופן קבוע גל ארכובה, שהיה מחובר למדחף באחורי הצוללת. בחרטום הצוללת הורכב מוט ובקצהו חבית ובה חומר נפץ. מוט זה ננעץ בספינת האויב על ידי ניגוחה, וחומר הנפץ בו פוצץ בעזרת כבל שנמשך מאחוריהם לאחר שהתרחקו. לאחר שטיבעה את "הוּסֶטוֹנִיק" (USS Housatonic) ומסיבות שלא היו ברורות זמן רב, לא שרדה "האנלי" את הדרך חזרה לנמל וטבעה על כל צוותה. הסברה כיום היא כי מותם של אנשי הצוות אירע עקב חוסר האוורור והצטברות פחמן דו-חמצני, שגרם לחנק. הצוללת נמצאה ונמשתה מן המים בשנת 2002. מדיה וקבצים בנושא H. L. Hunley בוויקישיתוף האנלי, באתר אנציקלופדיה בריטניקה (באנגלית) H.L. Hunley article, Encyclopedia of Alabama Hunley history Rich Wills, The H.L. Hunley in Historical Context - AMERICAN NAVAL HISTORICAL CENTER A Civil War Time Capsule From the Sea U.S. news, 24.6.2007 ערך זה הוא קצרמר בנושא צבא. אתם מוזמנים לתרום לוויקיפדיה ולהרחיב אותו.
חזרה (אמצעי ספרותי)

החזרה כאמצעי ספרותי היא קדומה, וליוותה את שלב הספרות שבעל פה, עד המצאת הדפוס. לאחר המצאת הדפוס צורת החזרות השתנתה, והיא היום מותאמת לטקסטים נדפסים, בכל צורה של דפוס. יחד עם זאת, בתחום ספרי הילדים למשל, ובתחומים נוספים, יש עדיין חשיבות רבה לחזרה בצורתה הקדומה, הדיבורית, כיוון שהיא פועלת גם על אוזנו של המאזין, ולא רק על עיני הקורא. החזרה מעצימה ומדגישה את כוונת המחבר, המשורר, הפזמונאי, המספר והפרסומאי. ויש בה כדי לפעול על הקורא והמאזין בדרך הרצויה למחבר הטקסט. אם לגרום לו התרגשות והזדהות בשיר, אם לצרפו אל הקהל המזמר בפזמון, ואם לגרום לו לרוץ לחנות ולרכוש את המוצר בפרסום. החזרה כאמצעי לשוני סגנוני מצויה בכל ספרויות העולם. דוגמאות ראשונות של חזרה בספרות העברית אפשר למצוא בתנ"ך למשל "על שלושה פשעי..ועל ארבעה לא אשיבנו" (עמוס פרק א'), ואחר כך בפיוט, בתפילה, בשירת ספרד ובשירה העברית המודרנית. בספרות המודרנית, המבוססת על דפוס ולא על מסירה בעל פה, חל צמצום משמעותי בשימוש בחזרה כאמצעי סגנוני לשוני, כדי שלא להכביד על הקורא וכדי שלא לשעממו. לעומת זאת בתחום הפרסום והפרסומת, חלה התפתחות מהירה ורבה בשימוש בחזרה כאמצעי ללכידת תשומת לבו של המאזין והקורא. עקרון החזרה קיים גם באמנויות אחרות, במוזיקה, באמנות הפלסטית, ובאמנויות הבמה. אנאפורה אפיפורה חזרה, באתר הספרייה הווירטואלית של מטח אליזבת הלמות מרגוליס, Aeon, מקוריות? סוד הקסם של המוזיקה הוא דווקא החזרה, באתר הארץ, 19 במרץ 2014 נעם בן זאב, מה למוצרט, ל"טוב, הרע והמכוער" ולשנאת המוזיקה המזרחית?, באתר הארץ, 25 במרץ 2014
כורדני

האם התכוונתם ל... כורדני (מצודה) - שמה העות'מאני של המצודה הצלבנית בשמורת טבע עין אפק והאזור סביבה מחנה כורדני - מחנה צבאי בריטי ומחנה צה"ל. בינואר 1997 החליטה ממשלת ישראל על פינוי המחנה והעברתו למחנה נטפים שבגליל והעברת השטח לתחום השיפוט של קריית מוצקין. בשנת 2007 הסתיים רשמית פינוי המחנה, ובשטח של 833 דונם החלה הקמתן של כ-3,500 יחידות דיור בשכונה שזכתה לשם "משכנות אמנים". השטח עליו עמד בעבר מפעל אתא (ונקרא "אתא-כורדנה"), מזרחית לדרך עכו-חיפה. לאחר סגירת המפעל, הוקם בשטח זה הקריון, הנמצא בשטח השיפוט המוניציפלי של קריית ביאליק. מעברת כורדני - (נכתבה גם קורדני): כורדני א', נקראה גם מעברת "עיר המפרץ" - הוקמה בשנת 1950, סופחה לקריית ביאליק בשנת 1960. כורדני ב', נקראה גם "עין נעמן", הוקמה בראשית שנות ה-50, סופחה לקריית ים בשנת 1962.
נקודתיים

נקודתיים או ":" (בלשון הדיבור גם "נקודוֹתיים") הוא סימן פיסוק, המורכב משתי נקודות זו מעל זו. על מנת לציין פתיחה של רשימה, לדוגמה: קנדה מורכבת ממספר פרובינציות: קולומביה הבריטית, אונטריו... לפני מתן הסבר, לדוגמה: השימוש בשורה לעיל אחרי המילה "דוגמה". בשירה העברית העתיקה נעשה שימוש בנקודתיים לציון סוף שורה. בספרות התורנית מציינים בנקודה אחת את צד א' של הדף בגמרא ובנקודתיים את צד ב' של הדף. לדוגמה: מסכת פסחים ג: משמעו – עמוד ב' של דף ג' במסכת פסחים. בספרי תנ"ך משתמשים בנקודתיים במקום בנקודה על מנת לסמן סוף פסוק. בשפה האנגלית ניתן להשתמש בנקודתיים על מנת להפריד בין משפטים קשורים. לדוגמה: Speech is silver: silence is golden. שימוש נוסף בשפה האנגלית בנקודתיים הוא לציון ההבדל בין פרק בתנ"ך לבין הפסוק, לדוגמה: Genesis 2:1 בראשית פרק א' פסוק ב' במתמטיקה משתמשים בנקודתיים על מנת לסמן חלוקה או יחס. לדוגמה: 1:4 יחס של אחת לארבע (רבע). משתמשים בנקודתיים להבדיל בין השעות לדקות בסימון זמן. לדוגמה: 14:30 שעה שתיים וחצי אחרי הצהריים. באלפבית הפונטי הבינלאומי משתמשים בנקודתיים מיוחדות (ː) לציון תנועה או עיצור ארוכים. אם הם ארוכים במיוחד משתמשים בשלוש נקודות ואף יותר לפי הצורך. למשל, המילה "سَلَام" בערבית תסומן [salaːm]. ב־C משתמשים בסימן הנקודתיים לציון הגבלת גודל על משתנה. לדוגמה: struct packed_struct { unsigned int f1:1; unsigned int f2:3; } pack; כמו כן, משתמשים בסימן הנקודתיים לציון מקרים שונים בשימוש ב-switch-case להגדרת התנהגות שונה במקרים שונים. לדוגמה: switch (expression) { case x: // code block break; case y: // code block break; default: // code block } בשפות תכנות מונחות עצמים כגון ++C‏ ועוד משתמשים בסימון של נקודתיים כפולות לציון מרחב שמות (namespace). לדוגמה: std::cout() בשפת התכנות Python, משתמשים בנקודתיים כדי לציין פתיחה של בלוק של קוד, לדוגמה: if x == 2: y = 3 return True else: x = 4 בשפת PHP נקודתיים כפולות משמשות לגישה למתודות סטטיות באובייקטים, למשל Foo::bar (). בעקבות מעורבות ישראלית נכבדת בפיתוח השפה, השם הפנימי של סימן זה הוא Paamayim_Nekudotayim. בגרסאות ישנות של BASIC היה שימוש בנקודתיים על מנת להפריד משפטים באותה שורה. במרבית שפות התכנות במשפט רב־ברירתי (case בפסקל) מופיעות הנקודתיים לאחר האפשרויות. מדיה וקבצים בנושא נקודתיים בוויקישיתוף נקודתיים באתר האקדמיה ללשון העברית נקודתיים, באתר MathWorld (באנגלית)
סולט (נהר)

נהר סולט (באנגלית: Salt River, מילולית: נהר המלח) הוא נהר הזורם במדינת אריזונה, ארצות הברית, אחד מיובליו של הנהר חילה. הנהר מתחיל את זרימתו ממחוז חילה במזרח אריזונה, כאשר שני נחלים קטנים, 'הנחל הלבן' ו'הנחל השחור' נפגשים, וזורם מערבה דרך פיניקס ונשפך לנהר חילה. בין היתר הנהר זורם דרך מספר שמורות אינדיאנים ולאחר מכן בקניון סולט ריבר והרי האמונה התפלה. מעט מזרחית לפיניקס, ליד העיירה פאונטיין הילס, נשפך הנהר ורדה לנהר סולט. הנהר משמש כמקור הראשי למי שתייה של המטרופולין של פיניקס ומחוז מריקופה. בעקבות כך יש לאורכו מספר רב של סכרים ומאגרי מים: סכר תאודור רוזוולט על שם הנשיא ה-26 של ארצות הברית תאודור רוזוולט שיוצר את מאגר רוזוולט, סכר סוס מסה היוצר את מאגר אפאצ'י, סכר מורמון פלאט היוצר את מאגר קניון, סכר הרי סטיוארט היוצרים את מאגר סאגוורו וסכר ריף הגרניט אשר לא יוצר מאגר מים אלא מסיט את המים הזורמים בנהר לעבר תעלות אשר מוליכות את המים שישמשו לשתייה וחקלאות. אורך התעלות הללו מגיע ל-1,609 ק"מ. תעלות רבות נחפרו כבר במאה ה-19 ואף לפני. הנהר ממשיך לזרום מערבה דרך מסה, טמפה, סקוטסדייל ופיניקס. בעקבות סכר ריף הגרניט הנהר העובר בערים הללו יבש בחלקו הגדול, חוץ מאגם העיר טמפה, אגם מלאכותי שנבנה על מנת לאגור את מעט המים שכן זורמים, בעיקר אחרי גשמים, למטרות תיירות. למרות היותו יבש ברוב עונות השנה הנהר מתמלא ואף גורם לפעמים להצפות באזורים הנמוכים בעונות הגשומות. כ-24 ק"מ מערבית לפיניקס נשפך הנהר סולט לנהר חילה הממשיך מערבה לעבר נהר הקולורדו. מדיה וקבצים בנושא סולט בוויקישיתוף מפת התעלות העתיקות סולט, באתר אנציקלופדיה בריטניקה (באנגלית)
תכנון מנגנונים אלגוריתמי

תכנון מנגנונים אלגוריתמי הוא תחום מחקר בתורת המשחקים האלגוריתמית, החוקר מושגי פתרון עבור משחקים שבהם: ישנו מתכנן למשחק, שבונה את מבנה המשחק וכלליו המתכנן מעוניין בתוצאת המשחק משחקים אלה מוגדרים כ"מנגנונים", ותכנונם נחקר כבר שנים רבות, ואף זכה לפרס נובל לכלכלה. תכנון המנגנונים האלגוריתמי בא לבדוק כיצד והאם ניתן לתכנן משחקים כאלו בכלים החישוביים העומדים לרשותנו. בעיות שימושיות רבות ניתנות למידול כמנגנונים (למשל מכרזים מקוונים ופרסום מקוון) ועל כן תכנון מגנונים אלגוריתמי הוא כלי שימושי בתחומים אלה. תכנון מנגנונים קלאסי הוא תחום בכלכלה המנתח מצבים כלכליים בהם גורם מעוניין להקצות משאבים בין שחקנים אסטרטגיים כך שתועלת החברתית תהיה מקסימלית. תחום זה נחקר שנים רבות ואף הגיע לתוצאות, אך במנותק מהשימוש המעשי, כלומר מהיכולת לממש למעשה את העקרונות במנגנונים קיימים. את האספקט הזה משלים תכנון המנגנונים האלגוריתמי תכנון מנגנונים אלגוריתמי שונה מתכנון מנגנונים כלכלי קלאסי בכמה היבטים: תכנון מנגנונים אלגוריתמי מנתח משחקים מנקודת המבט של מדעי המחשב, ומשתמש במושגי הניתוח החישוביים. כך למשל, תכנון מנגנונים אלגוריתמי מנתח את מן הריצה הגרוע ביותר ואת יחס הקירוב של מנגנון, בניגוד לתכנון מנגנונים קלאסי שעושה שימוש רב בהנחות הסתברותיות על התנהגות הסוכנים. בתכנון מנגנונים אלגוריתמי מייחסים חשיבות מרכזית לשיקולי יעילות ביצוע האלגוריתם וסיבוכיותו, שיקולים מרכזיים בעולם התכנון האלגוריתמי אך זרים לעולם תכנון המנגנונים הקלאסי. כך, מנגנון שלא ניתן יהיה ליישמו בזמן פולינומי לא ייחשב לפתרון בר קיימא. שיקולים כאלה פוסלים לעיתים קרובות מנגנונים קלאסיים נפוצים; כך למשל, מכרז Vickrey-Clarke-Groves, שהוא מנגנון קלאסי נפוץ, יפסל כמנגנון ישים לעיתים מסיבות חישוביות. תכנון מנגנונים אלגוריתמי הוא כלי מרכזי בניהול של מכרזים (ובפרט, מכרזים קומבינטורים) במדינות שונות. הדוגמה הטובה ביותר לכך היא ניהול הקצאת תדרים למפעילים סלולריים, מכרזים שנוהלו בשיטות של ניהול מכרזים אלגוריתמי בארצות הברית, בריטניה וניו זילנד. Nisan, Noam; Amir Ronen (2001). "Algorithmic mechanism design". Games and Economic Behavior (35): 166–196. ניתן גם להורדה כאן. Nisan, N., Roughgarden, T., Tardos, E., Vazirani, V ., Algorithmic Game Theory. Cambridge University Press, 2007. עותק מקוון, פרקים 9-16. נועם ניסן, הרצאה על עריכת מנגנונים אלגוריתמית(הקישור אינו פעיל), במסגרת "google TechTalks"